OBH 3199/1998.
Az állampolgári jogok országgyűlési biztosának jelentése
Előadó: Dr. Garamvári Miklós

A vizsgálat megindítása

A panaszos beadványában a Pannon Lovasakadémia és Mezőgazdasági Szakközépiskolában folyó szakmai munka minőségét ezzel összefüggésben a tanulói jogok sorozatos megsértését sérelmezte. Alapbeadványát követően még három ízben (1998. május 12-én, 1998. május 14-én, 1998. július 28-án) intézett panaszlevelet Hivatalomhoz, amelyekben korábbi sérelmeit részben megismételte, részben újabb sérelmekkel egészítette ki.

Az ügyben a vizsgálatot 1998. október 14-én megindítottam.

A vizsgálat megindításával egyidejűleg megkerestem a földművelésügyi és vidékfejlesztési minisztert tekintettel arra, hogy a panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az érintett alkotmányos jogok

Eljárásom során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2. Az Alkotmány 57. § (5) bekezdése szerint a Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti.

A vizsgálat megállapításai

A panaszos az iskolavezetés - általa törvénysértőnek tartott - intézkedései miatt első ízben 1994. szeptemberében fordult a PATE gazdasági főigazgatójához. Levelében azt sérelmezte, hogy  az iskola igazgatója meg kívánja szüntetni a kollégiumvezetői funkciót és a kollégium irányítását az újonnan kinevezendő nevelési igazgató-helyettesre kívánja bízni. Ezen túlmenően több intézményvezetői döntést is sérelmezett, amelyek álláspontja szerint súlyos jogi, hatásköri és szakmai zavart okoztak. A panaszos hasonló tárgyú beadvánnyal fordult a Művelődési és Közokatási Minisztérium Tanügyigazgatási Főosztályához is.

Az MKM az általa adott korrekt szakmai tájékoztatáson túl azt javasolta a panaszosnak, hogy a jelzett jogszabálysértések mielőbbi megszüntetése és a kollégium zavartalan működésének biztosítása érdekében közvetlenül forduljon az iskola fenntartójához. A panaszos mindezeket követően 1996. június 10-én fordult a Földművelésügyi Minisztériumhoz. 

A panaszos alapbeadványát követően több alkalommal ís írt a fenntartónak. Beadványaiban újabb sérelmeiről adott tájékoztatást. Az FM Műszaki Fejlesztési, Kutatási és Oktatási Főosztálya a minisztériumhoz sorozatban intézett levelek alapján általános vizsgálatot rendelt el a Pannon Lovasakadémia és Mezőgazdasági Szakközépiskolában. A helyszíni vizsgálat során folytatott személyes meghallgatások és az ezekről készült jegyzőkönyvek alapján megállapítást nyert, hogy annak ellenére, hogy a vizsgálat feltárt vezetői hibákat is, azok súlyossága nem olyan mértékű, amely személyi felelősségrevonást vonna maga után.

A vizsgálat befejezését követően a panaszos újra a fenntartóhoz fordult, most annak érdekében, hogy a földművelésügyi miniszter - a panaszos által előadott állítások birtokában - fontolja meg az iskola igazgatójának esedékessé váló kinevezését. A miniszter a hozzá érkezett újabb beadványok alapján - amelyekben a panaszos ismételten az iskola működésével, szakmai munkájának szintjével kapcsolatos kifogásait fogalmazta meg - 1998. januárjában általános törvényességi és szakmai vizsgálatot rendelt el a panaszolt oktatási intézményben. A vizsgálat 1993-ig visszamenően áttekintette az iskola szakmai tevékenységét és működésének törvényességi feltételeit. A feltárt és kifogásolt működési hiányosságokat az iskola vezetése a vizsgálatot követően megszüntette.

Az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. 

Az általam lefolytatott vizsgálat, a rendelkezésemre bocsátott iratok, valamint a Fenntartó tájékoztatása alapján megállapítottam, hogy az Obtv.-ben megjelölt, az országgyűlési biztos fellépését igénylő alkotmányos jogsértés nem történt. Az ügyben eljárt szervek az eljárási szabályokat betartották, a benyújtott panaszokat kivizsgálták és megtették mindazokat az intézkedéseket, amelyeket e jogszabályok számukra kötelezően írnak elő.

Az országgyűlési biztosnak nincs módja és lehetősége további bizonyítási eszközöket beszerezni. Ennek megfelelően az ügyben tartalmilag azokra a bizonyítékokra kellett hagyatkoznom, amelyeket a felek benyújtottak. A formai és tartalmi vizsgálat így alkotmányos visszásság megállapítását nem tette lehetővé.

A panaszos Hivatalomhoz írt, 1998. december 6-án kelt beadvány alapján, amelyben egy tanuló sérelmére a társai által  elkövetett bántalmazásról számol be vizsgálatot rendeltem el. A beadvány vizsgálata e jelentéstől függetlenül történik.
 
Budapest, 1999. február 23.

Gönczöl Katalin

OBH 3199/1998.
Az állampolgári jogok országgyűlési biztosának kiegészítő jelentése

Az OBH 3199/1998. számú (1999. február) jelentésemet követően a panaszos beadványában azt sérelmezte, hogy a Pannon Lovasakadémia és Mezőgazdasági Szakközépiskolának, valamint annak kollégiumának nincs SzMSz-e,  kollektívszerződése,  munkaköri leírása, nevelési terve, pedagógiai programja, törvényesen kinevezett kollégiumvezetője, közalkalmazotti tanácsa.

A panasz kapcsán megkerestem a Földművelésügyi és Vidékfejlesztési Minisztérium Intézményi Osztályát, hogy a panaszos tényállításainak ellentmondó dokumentumok másolati példányait bocsássa rendelkezésemre. Kértem továbbá, hogy amennyiben a panaszos állításai a valóságnak megfelelnek a fenntartó által tett vagy tenni kívánt intézkedésekről soron kívül adjon tájékoztatást. 

A megkeresett minisztérium a szakközépiskolával kapcsolatos valamennyi bekért dokumentumot rendelkezésre bocsátotta.

Utóvizsgálatom során megállapítottam, hogy a panasz megalapozatlan, ezért az ügyet további vizsgálat nélkül végleg lezárom.

Budapest, 1999. június 17.

Gönczöl Katalin